Sóveel teken reeds petisie oor Vuurwapenwet(Argieffoto: Marcus Trapp/pixabay) Die Demokratiese Alliansie (DA) se petisie teen die voorgestelde wysigings aan die Wet op die Beheer van Vuurwapens het die afgelope ruk momentum gekry, met meer as 45 000 Suid-Afrikaners wat reeds die petisie onderteken het. Maroela Media het vroeër berig dat die voorgestelde wysigings aan die Vuurwapenwet onder meer “selfverdediging” as rede vir ŉ vuurwapenlisensie wil skrap. Verdere beperkings op dié wet sal ook die jag-, sport- en private sekerheidsbedryf beïnvloed. “Met ons land se hoë misdaadsyfer is selfverdediging rede genoeg om ŉ vuurwapen wettig te besit. Die wetsontwerp is slegs daarop gemik om wetsgehoorsame burgers te ontwapen, aangesien die werklike probleem van geweldsmisdaad nie aangeraak word nie,” het Andrew Whitfield, die DA se skaduminister van polisie, gesê. “Burgers besef dat die wysigings aan die Vuurwapenwet hul hande agter hul rûe sal bind wanneer hulle voor misdadigers te staan kom.” Volgens Whitfield word die polisie se begroting vir sigbare polisiëring met R3,8 miljard verminder, terwyl hooggeplaastes se BBP-beskermingseenheid met R26 miljoen verhoog is. “Hierdie nuwe begroting wys daarop dat die ANC nie omgee vir die veiligheid van gewone Suid-Afrikaners nie.” Die DA het ŉ beroep op lede van die publiek gedoen om die petisie vir voorgestelde wysigings aan die Wet op die Beheer van Vuurwapens te onderteken. Lede van die publiek kan ook die wetsontwerp teenstaan deur hul besware aan [email protected] en die DA by [email protected] te rig. “Meer as ooit tevore het die polisie in algehele wanorde verval. Dit is duidelik te sien by die sentrale vuurwapenregister (SVR) en met die agterstand in DNS-toetse. Terwyl Bheki Cele, minister van polisie, burgers wil ontwapen, ‘verloor’ die polisie honderde vuurwapens wat in misdadigers se hande beland. “Hoewel die polisie daarin faal om Suid-Afrikaners te beskerm, moet die wetgewing nie burgers verhoed om dit self te probeer doen nie,” het Whitfield gesê.